Richard Baer

**Richard Baer** (1911–1963) var en tysk SS-offiser som var kommandant ved utryddelsesleiren Auschwitz fra mai 1944 til januar 1945. Han var siste kommandant i Auschwitz og hadde ansvaret for evakuering av anlegget. Deretter var han kommandant ved Mittelbau Dora fra februar 1945 til april 1945.

## Bakgrunn
Richard Baer ble født 9. september 1911 i Floß ved Neustadt an der Waldnaab i Bayern i Det tyske keiserrike. Han døde 17. juni 1963 i Frankfurt am Main mens han satt i varetekt i påvente av rettssak. Dødsårsaken oppgis som selvmord eller hjerteinfarkt.

Baer var opprinnelig lærling i bakeri og sluttet seg til nazistene i 1930.

## Virke under nazismen
Fra 1933 til 1939 tjenestegjorde han i forskjellige konsentrasjonsleirer i Tyskland, og var til opplæring for slik tjeneste i Dachau fra mai 1933. Han var deretter ved østfronten til 1942 da han ble såret og gikk tilbake til tjeneste i konsentrasjonsleirer. Fra 1942 til 1944 var Baer adjutant for Oswald Pohl. Baer var kommandant for Auschwitz fra mai 1944 og erstattet da Arthur Liebehenschel. Etterhvert ble ideologisk motiverte SS-folk som Rudolf Höss og Baer supplert med byråkrater fra WVHA som sto for en del av det administrative arbeidet. En av de mest dødelige episodene i Auschwitz begynte 15. mai 1945 i forbindelse med holocaust i Ungarn. Han var i Auschwitz til leiren ble forlatt i januar 1945 da han adjutanten Karl Höcker ble overført til Mittelbau-Dora. 

Himmler satte 1. februar 1945 inn Baer som kommandant for Mittelbau til erstatning for Otto Förschner. Etter evakueringen av Auschwitz var det mange herdete SS-folk uten oppdrag og Baer ansatt straks flere av sine medarbeidere fra Auschwitz i Mittelbau. De mange henrettelsene i Mittelbau i februar-mars 1945 var i regi av SS-offiser Helmut Bischoff (død 1991). På denne tiden kom tog med evakuerte fra Auschwitz og senere fra konsentrasjonsleiren Gross-Rosen (i Nedre Schlesien) til Mittelbau. Etter britiske bombeangrep tidlig i april begynte Baer evakuering av leiren 4. april, med tog og til fots, mens noen hundre alvorlig syke ble etterlatt. Amerikanske infanteristyrker ankom 11. april 1945.

### Rettsoppgjør

Ved forberedelse til Nürnbergprosessene ble Richard Baer antatt død. Etter andre verdenskrig levde Baer under navnet Karl Neumann og arbeidet som skogsarbeider i nærheten av Hamburg på eiendommen til Otto von Bismarck (barnebarnet til kansleren med samme navn). Han ble gjenkjent av en kollega da et foto av ham ble trykket i *[[Bild-Zeitung]]* og arrestert i slutten av 1960. Leder for påtalemakte i Frankfurt, Fritz Bauer, hadde i 1959 fått nasjonalt ansvar for straffesaker relatert til Auschwitz. Bauer ansatte medarbeidere som var uten relasjoner til nazismen. Statsadvokat Joachim Kügler i desember 1960 reiste til Dassendorf nær Bismarck-godset og med hjelp av lokalt politi ble Baer arrestert. Han innrømmet etter kort tid at han egentlig var Richard Baer og han bodde sammen med sin kone og barn. 

Arrestasjonen av Baer var en stor seier for påtalemakten i Frankfurt: Etter at to Auschwitz-kommandanter (Rudolf Höß og Arthur Liebehenschel) var henrettet i Polen etter krigen var Baer den høyest rangerte fortsatt i live. Baer ble arrestert rett etter Adolf Eichmann og Hannah Arendt trodde dette innebar en reell anstrengelse fra vesttyske myndigheter på å rettsforfølge de som var direkte involvert i mordene. Baer døde i varetekt sommeren 1963 to måneder etter at tiltalen var klar. Baer avslo å vitne under de innledende undersøkelsen til rettssaken i Frankfurt am Main. Rettssaken i Frankfurt, kjent som Frankfurt-Auschwitz-prosessen, begynte i desember 1963. Mye av tiltalen var basert på vitner som forklarte at Baer i Auschwitz hadde iverksatt tiltak som var enda verre Höss'. Baer ble holdt ansvarlig for å ha gjort Auschwitz til det mest effektive drapssenteret og påtalemakten viste blant annet til hvor raskt de ungarske jødene ble drept. Påtalemakten mente at Baers hensynsløse opptrapping av utryddelsesprogrammet beviste kvalifiserte til "primitive motiver" som var nødvendig for å bli dømt for mord etter daværende tysk strafferett. 

Baer var ikke tiltalt for noen konkrete mordtilfeller. Han ble tiltalt for å ha medvirket til å iverksette nasjonalsosialistenes utryddelselsprogram herunder etablering og drift av drapsanlegg, anskaffelse av Zyklon B, organisering av mottaket av toglaster og organisering av seleksjon til gasskammeret. Baer overtok kommandoen av Auschwitz da drepingen der var på sitt mest intensive ved mottak av jødiske ungarere. Ifølge vitner var Baer selv på seleksjonsrampen for å sikre at alt gikk glatt og effektivt. Selv benektet han å ha deltatt i seleksjon.

### Höcker-albumet
Höcker-albumet som dukket opp i 2007 viser offiserer og annet personell fra Auschwitz på feriestedet Solahütta. Der opptrer Baer på flere bilder. Noen av bildene viser Baer sammen med blant andre Josef Mengele, Otto Moll og Rudolf Höß. Rudolf Höß mente Baer var doven og feig og stakk seg unna når det situasjonen ble tilspisset. Som kommandant fulgte Baer samme opplegg som Höß, men mindre energisk. Baer var strengere enn forgjengeren Arthur Liebehenschel og mindre likt blant vakter og fanger.

## Referanser